ನಮಗೆ 20 ದಿನ ರಜೆ ಬೇಡ, 10 ರಜೆ ಸಾಕು-ರಾಜ್ಯ ಸರ್ಕಾರಕ್ಕೆ ಸರ್ಕಾರಿ ನೌಕರರ ಮನವಿ

-ಸಂಜೆ 6 ಗಂಟೆಯವರೆಗೆ ಕೆಲ್ಸ ಮಾಡ್ತೀವಿ

ಬೆಂಗಳೂರು: ತಮಗೆ ಲಭ್ಯವಿರುವ 20 ದಿನಗಳು ಇರುವ ಸಾರ್ವತ್ರಿಕ ರಜೆಯನ್ನು 10 ದಿನಗಳಿಗೆ ಇಳಿಸಿ ಎಂದು ರಾಜ್ಯ ಸರ್ಕಾರಕ್ಕೆ ಸರ್ಕಾರಿ ನೌಕರರ ಸಂಘ ಮಹತ್ವದ ತೀರ್ಮಾನವನ್ನು ತೆಗೆದುಕೊಂಡಿದೆ.

ರಜೆ ಬೇಡ ಓಟಿ (ಓವರ್ ಟೈಮ್) ನೀಡಿ ಮತ್ತು ಹೆಚ್ಚಿನ ಅವಧಿ ದುಡಿತಕ್ಕೆ ಹೆಚ್ಚಿನ ಸೌಲಭ್ಯ ನೀಡಿ ಸರ್ಕಾರಿ ನೌಕರರು ಹೇಳಿಕೊಂಡಿದ್ದಾರೆ. 10 ದಿನಗಳು ಇರುವ ಸಾಂದರ್ಭಿಕ ರಜೆಯನ್ನು 5 ದಿನಗಳಿಗೆ ಇಳಿಸಿ, ಜಯಂತಿಗಳ ಆಚರಣೆಗೆ ರಜೆ ಬೇಡ ಬದಲಾಗಿ ಕಚೇರಿಯಲ್ಲಿ ಅವರ ಭಾವಚಿತ್ರ ಇಟ್ಟು ಅವರ ಸ್ಮರಣಾರ್ಥ ಕಾರ್ಯಕ್ರಮ ಮಾಡಿ ಕಚೇರಿ ಕೆಲಸ ಮುಂದುವರೆಸುತ್ತೇವೆ. ಉಳಿದಂತೆ ಬೇರೆ ರಜೆಗಳಿಗೆ ಯಥಾಸ್ಥಿತಿ ಕಾಪಾಡುವಂತೆ 6ನೇ ವೇತನ ಆಯೋಗಕ್ಕೆ ಸಲಹೆ ನೀಡಿದ್ದಾರೆ.

ಸರ್ಕಾರಿ ಎಲ್ಲಾ ನೌಕರರಿಗೂ ಉಚಿತ ಸಾರಿಗೆ ವ್ಯವಸ್ಥೆ ಕಲ್ಪಿಸಬೇಕು. ಎಲ್ಲಾ ಕಚೇರಿಗಳಿಗೂ ರಿಯಾಯಿತಿ ದರದ ಕ್ಯಾಂಟೀನ್ ಆರಂಭಿಸಬೇಕು. ಕಚೇರಿಯ ಸಮಯವನ್ನು 9.30 ರಿಂದ 6 ಗಂಟೆಯವರೆಗೆ ವಿಸ್ತರಿಸಿ, ವಾರಕ್ಕೆ ಎರಡು ದಿನ ರಜೆ ಕೊಡಬೇಕು ಎಂದು ಮನವಿ ಮಾಡಿಕೊಂಡಿದ್ದಾರೆ.